មេដឹកនាំ​សហជីព​នៅ​ក្រុមហ៊ុន​ណាហ្គាវើលដ៍ ត្រូវ​ចាប់ខ្លួន ក្រោយ​រង​បទចោទ​ញុះញង់
ក្រុម​សិទ្ធិ​មនុស្ស និង​ស្ថានទូត​សហរដ្ឋ​អាមេរិក រិះគន់​ការចាប់​ខ្លួន​មេដឹកនាំ​សហជីព​ទ្រទ្រង់​សិទ្ធិ​ការងារ​បុគ្គលិក​កម្មករ​ខ្មែរ​នៃ​ក្រុមហ៊ុន​ណាហ្គាវើលដ៍ គឺ​កញ្ញា ឈឹម ស៊ីថរ បន្ទាប់ពី​កញ្ញា និង​ថ្នាក់ដឹកនាំ​ សកម្មជន​សហជីព​ ចំនួន​៨នាក់​ផ្សេង​ត្រូវ​តុលាការ​ចោទ​ពី​បទ​ញុះញង់​កូដកម្ម។
ភ្នំពេញ — អាជ្ញាធរមានសមត្ថកិច្ច បានចាប់ខ្លួនមេដឹកនាំសហជីពទ្រទ្រង់សិទ្ធិការងារបុគ្គលិកកម្មករខ្មែរនៃក្រុមហ៊ុនណាហ្គាវើលដ៍ គឺកញ្ញា ឈឹម ស៊ីថរ នៅរសៀលថ្ងៃអង្គារនេះ បន្ទាប់ពីមេដឹកនាំសហជីពរូបនោះ ត្រូវបានតុលាការចោទពីបទញុះញង់ចំពោះការដឹកនាំកូដកម្មដែលអាជ្ញាធររាជធានីភ្នំពេញចោទថា ខុសច្បាប់។ នេះបើតាមអ្នកការពារសិទ្ធិមនុស្ស។ គណនី Twitter របស់នាយិកាមជ្ឈមណ្ឌលសិទ្ធិមនុស្សកម្ពុជា អ្នកស្រី ចក់ សុភាព បានសរសេរជាភាសាអង់គ្លេស និងត្រូវបានប្រែសម្រួលជាខេមរភាសាថា៖ «ឈឹម ស៊ីថរ ត្រូវបានចាប់ខ្លួនភ្លាមៗនៅពេលកញ្ញា បានចេញពីរថយន្ត។ នេះ ជាការចាប់ខ្លួនដោយប្រើកម្លាំងយ៉ាងខ្លាំងមួយ។ ខ្ញុំសោកស្តាយនៅពេលឃើញអំពើឃោរឃៅប្រព្រឹត្តមកលើស្រ្តីវ័យក្មេងដ៏ក្លាហានមួយនេះ។ ឥឡូវនេះ បុគ្គលិកនិយោជិត កំពុងមានការខឹងសម្បារ និងខ្លោចចិត្ត»។ ការចាប់ខ្លួននេះ កើតឡើង ក្រោយពីសាលាដំបូងរាជធានីភ្នំពេញសម្រេចធ្វើចំណាត់ការផ្លូវច្បាប់លើកញ្ញា ឈឹម ស៊ីថរ និងថ្នាក់ដឹកនាំ សកម្មជនសហជីព ចំនួន៨នាក់ផ្សេងទៀតពីបទ «ញុះញង់បង្កឲ្យមានភាពវឹកវរធ្ងន់ធ្ងរដល់សន្តិសុខសង្គម» បន្ទាប់ពីបុគ្គលិកនិយោជិតក្រុមហ៊ុនណាហ្គាវើលដ៍ បានធ្វើកូដកម្មអស់រយៈពេលប្រមាណពីរសប្តាហ៍កន្លងមកនេះ។ ទាក់ទងនឹងសំណុំរឿងកូដកម្មនេះ ស្ថានទូតអាមេរិកប្រចាំកម្ពុជា បានបង្ហោះសារនៅលើបណ្តាញសង្គមហ្វេសប៊ុកក្នុងន័យដើមថា៖ «យើងកំពុងធ្វើការតាមដានយ៉ាងយកចិត្តទុកដាក់នូវការចាប់ខ្លួនសមាជិកសហជីពនៃបុគ្គលិកកម្មករនៃកាស៊ីណូណាហ្គាវើលដ៍ ដោយសារតែការបញ្ចេញមតិដោយសន្តិវិធីរបស់ពួកគេ និងស្នើឱ្យអាជ្ញាធរ ស្តាប់ពលរដ្ឋ មិនមែនបំបិទសំឡេងរបស់គេទេ។ សេរីភាពក្នុងការបញ្ចេញមតិ ក្នុងការប្រមូលផ្តុំគ្នា និងក្នុងការចងក្រងគ្នាជាក្រុម សមាគម ត្រូវបានធានាដោយរដ្ឋធម្មនុញ្ញនៃប្រទេសកម្ពុជា»៕